Όπως αναφέρει το Αθηναϊκό Πρακτορείο, με την ερώτησή της βουλευτή Αναστασίας-Αικατερίνης Αλεξοπούλου του κόμματος του Βελόπουλου προς τους υπουργούς Εσωτερικών και Εθνικής Άμυνας με θέμα «Δημογραφική κατάρρευση της Ελλάδας», η βουλευτής ζητά να πληροφορηθεί για τα μέτρα της κυβέρνησης, προκειμένου να φθάσει ο μέσος όρος αναπαραγωγής του ελληνικού έθνους τουλάχιστον τα 2,1 παιδιά ανά γυναίκα, για την περαιτέρω ενίσχυση των πολυτέκνων αλλά και τριτέκνων οικογενειών, και την επάνδρωση των στρατιωτικών μονάδων.

Στην απάντησή του, ο Ν. Παναγιωτόπουλος επισημαίνει ότι, κατά το μέρος της ερώτησης που αφορά στο υπουργείο Εθνικής Άμυνας, το ζήτημα της στελέχωσης των μονάδων και υπηρεσιών των Ενόπλων Δυνάμεων αποτελεί διαρκή πρόκληση τόσο για το ΥΠΕΘΑ όσο και για τα Γενικά Επιτελεία.

«Αντιμετωπίζεται δε αφενός βραχυπρόθεσμα με την εν εξελίξει διαδικασία πρόσληψης 1200 Οπλιτών Βραχείας Ανακατάταξης (ΟΒΑ) και αφετέρου μεσομακροπρόθεσμα στο πλαίσιο της αναδιοργάνωσης και της νέας Δομής Δυνάμεων που βρίσκεται σε εξέλιξη» όπως αναφέρεται.

Υπενθυμίζεται πως τις τελευταίες εβδομάδες, ολοένα και αυξάνουν οι προτάσεις βουλευτών της κυβέρνησης για αύξηση θητείας και στράτευση των νέων από την ηλικία των 18, έως και προτάσεις για τη στράτευση γυναικών, με κυριότερες τις παρεμβάσεις του Ευρυπίδη Στυλιανίδη την περασμένη εβδομάδα, και της Ντόρας Μπακογιάννη την περασμένη Δευτέρα.